Neuvoston asetus (EY) N:o 2236/2002,
annettu 10 päivänä joulukuuta 2002,
yhteisön rahoitustuesta Irlannin kansainväliselle rahastolle (2003-2004)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 308 artiklan,
ottaa huomioon komission ehdotuksen,
ottaa huomioon Euroopan parlamentin lausunnon(1),
sekä katsoo seuraavaa:
(1) Irlannin kansainvälinen rahasto, jäljempänä "rahasto", perustettiin vuonna 1986 syyskuun 18 päivänä 1986 tehdyllä Irlannin sekä Ison-Britannian ja Pohjois-Irlannin yhdistyneen kuningaskunnan hallitusten välisellä sopimuksella Irlannin kansainvälisestä rahastosta, jäljempänä "sopimus", taloudellisen ja sosiaalisen kehityksen edistämiseksi sekä kansallismielisten ja unionistien yhteyksien, vuoropuhelun ja sovinnon edistämiseksi kaikkialla Irlannissa. Tavoitteena oli panna täytäntöön eräs Ison-Britannian ja Irlannin välillä 15 päivänä marraskuuta 1985 tehdyssä sopimuksessa asetetuista tavoitteista.
(2) Yhteisön talousarviosta osoitettiin vuodesta 1989 vuoteen 1995 vuosittain 15 miljoonaa ecua tukemaan sellaisia rahaston hankkeita, joilla on todellista lisävaikutusta asianomaisilla alueilla.
(3) Yhteisön rahoitustuesta Irlannin kansainväliselle rahastolle 31 päivänä lokakuuta 1994 annetun neuvoston asetuksen (EY) N:o 2687/94(2) mukaisesti varainhoitovuosina 1995, 1996 ja 1997 yhteisön talousarviosta sidottiin rahastoon kunakin vuonna 20 miljoonaa ecua.
(4) Yhteisön rahoitustuesta Irlannin kansainväliselle rahastolle 15 päivänä joulukuuta 1997 annetun neuvoston asetuksen (EY) N:o 2614/97(3) mukaisesti varainhoitovuosina 1998 ja 1999 yhteisön talousarviosta sidottiin rahastoon kumpanakin vuonna 17 miljoonaa ecua.
(5) Yhteisön rahoitustuesta Irlannin kansainväliselle rahastolle 24 päivänä tammikuuta 2000 annetun neuvoston asetuksen (EY) N:o 214/2000(4) mukaisesti varainhoitovuosina 2000, 2001 ja 2002 yhteisön talousarviosta sidottiin rahastoon kunakin vuonna 15 miljoonaa euroa.
(6) Asetuksen (EY) N:o 214/2000 5 artiklan mukaisesti tehdyistä arvioinneista käy ilmi, että rahaston toimien tukemista on jatkettava, samalla kun pyritään parantamaan tavoitteita koskevaa yhteisvaikutusta ja yhteensovittamista rakennerahastojen tukitoimien ja etenkin Pohjois-Irlannin ja Irlannin rajakreivikuntien väliseen rauhaan ja sovintoon tähtäävän erityisohjelman, jäljempänä "Peace-ohjelman", kanssa.
(7) Asetuksen (EY) N:o 214/2000 voimassaolo päättyy 31 päivänä joulukuuta 2002.
(8) Rauhanprosessi Pohjois-Irlannissa edellyttää yhteisön tuen jatkumista mainitun päivämäärän jälkeen.
(9) Eurooppa-neuvosto päätti 24 ja 25 päivänä maaliskuuta 1999 Berliinissä pidetyssä kokouksessaan, että Peace-ohjelmaa jatketaan vielä viiden vuoden ajan vuodesta 2000 vuoteen 2004 niin, että yhteisön kokonaisrahoitus on 500 miljoonaa euroa.
(10) Yhteisön rahoitustuki rahastolle olisi toteutettava rahoitusosuuksina vuosina 2003 ja 2004, jolloin se päättyy samaan aikaan kuin Peace-ohjelma.
(11) Yhteisön rahoitustukea jaettaessa olisi rahaston asetettava etusijalle alueiden rajat ylittävät ja yhteiskuntaryhmien väliset hankkeet, jotka täydentävät Peace-ohjelmasta kaudella 2000-2004 rahoitettavia toimia.
(12) Sopimuksen mukaisesti kaikki rahastoa rahoittavat osallistuvat tarkkailijoina rahaston hallintoneuvoston, jäljempänä "hallintoneuvosto", kokouksiin.
(13) On erittäin tärkeää varmistaa, että rahastosta rahoitettavat toimet ja yhteisön rakennerahastoista rahoitettavat, perustamissopimuksen 159 artiklassa säädetyt toimet sekä etenkin Peace-ohjelma sovitetaan asianmukaisesti yhteen.
(14) Rahaston antamaa tukea voidaan pitää tehokkaana vain siinä tapauksessa, että se johtaa kestävään taloudelliseen kehitykseen ja sosiaalisiin parannuksiin eikä sitä käytetä muun julkisen tai yksityisen rahoituksen korvikkeena.
(15) Arviointi, jossa tarkastellaan rahaston toiminnan tuloksia ja tarvetta yhteisön tuen jatkamiselle, olisi toteutettava ennen 1 päivää huhtikuuta 2004.
(16) Tähän asetukseen sisältyy talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehdyn Euroopan parlamentin, neuvoston ja komission välisen toimielinten sopimuksen(5) 34 kohdan mukainen rahoitusohje koko ohjelman keston ajaksi, tämän kuitenkaan vaikuttamatta perustamissopimuksen mukaiseen budjettivallan käyttäjän toimivaltaan. Yhteisön rahoitustuen rahastolle olisi nykyarvona ilmaistuna oltava 15 miljoonaa euroa sekä vuonna 2003 että vuonna 2004.
(17) Tällä tuella vahvistetaan edelleen jäsenvaltioiden ja niiden kansojen keskinäistä yhteisvastuullisuutta.
(18) Perustamissopimuksessa ei ole tämän asetuksen antamiseksi tarvittavista valtuuksista muuta määräystä kuin 308 artikla,
ON ANTANUT TÄMÄN ASETUKSEN:
1 artikla
Jollei vuosittaisesta talousarviomenettelystä muuta johdu, rahastolle annetaan vuosina 2003 ja 2004 vuotuinen 15 miljoonan euron rahoitustuki, joten kokonaistuki on yhteensä 30 miljoonaa euroa, talousarviota koskevasta kurinalaisuudesta ja talousmenettelyn parantamisesta 6 päivänä toukokuuta 1999 tehdyn Euroopan parlamentin, neuvoston ja komission välisen toimielinten sopimuksen 34 kohdan toisen alakohdan mukaisesti.
2 artikla
Rahaston on käytettävä rahoitustuki sopimuksen, jolla rahasto on perustettu, mukaisesti siten, että etusijalle asetetaan alueiden rajat ylittävät ja yhteiskuntaryhmien väliset hankkeet, jotka täydentävät rakennerahastoista rahoitettavia tukitoimia ja etenkin Peace-ohjelmasta rahoitettavia toimia.
Rahoitustukea on käytettävä niin, että sillä saadaan aikaan kestävää taloudellista kehitystä ja sosiaalisia parannuksia kyseisillä alueilla. Sitä ei saa käyttää muiden julkisten tai yksityisten menojen korvikkeena.
3 artikla
Komissio edustaa yhteisöä tarkkailijana rahaston hallintoneuvoston kokouksissa.
Rahaston edustaja osallistuu tarkkailijana Peace-ohjelman seurantakomitean ja tarpeen mukaan muita yhteisön rakennerahastotoimia koskeviin kokouksiin.
4 artikla
Komissio edistää kaikilla tasoilla rahaston hallintoneuvoston ja asiamiesten sekä kyseisten yhteisön rakennerahastojen tukitoimien hallintoelinten ja etenkin Peace-ohjelman välistä yhteensovittamista.
5 artikla
Komissio päättää yhdessä rahaston hallintoneuvoston kanssa sopivista julkistamis- ja tiedotustavoista, joilla yhteisön rahoitus rahastosta rahoitetuille hankkeille tehdään tunnetuksi.
6 artikla
Komissio antaa 31 päivään maaliskuuta 2004 mennessä budjettivallan käyttäjälle kertomuksen, jossa arvioidaan rahaston toimien tuloksia ja tarvetta rahoitustuen jatkamiseen vuoden 2004 jälkeen Pohjois-Irlannin rauhankehitys huomioon ottaen. Kertomukseen sisältyvät muun muassa
a) katsaus rahaston toimintaan;
b) luettelo hankkeista, joille on myönnetty tukea;
c) arvio rahaston toimien luonteesta ja vaikutuksesta erityisesti suhteessa sen tavoitteisiin ja 2 ja 8 artiklassa vahvistettuihin perusteisiin;
d) arvio rahaston toteuttamista toimista, jotka koskevat yhteistyötä ja yhteensovittamista yhteisön rakennerahastojen tukitoimien kanssa ottaen erityisesti huomioon 3, 4 ja 5 artiklan mukaiset velvoitteet;
e) liite, jossa esitetään komission 7 artiklassa tarkoitetun sitoumuksen perusteella tekemien varmennusten ja tarkastusten tulokset.
7 artikla
Komissio vastaa tuen hallinnoinnista.
Jollei rahaston rahoitustarpeen arvioinnista muuta johdu, vuosittainen tuki maksetaan yleensä erissä seuraavasti:
a) ensimmäinen 40 prosentin suuruinen ennakko maksetaan, kun komissio on saanut rahaston hallintoneuvoston puheenjohtajan allekirjoittaman sitoumuksen, jonka mukaan rahasto noudattaa tuen myöntämiseen tämän asetuksen mukaisesti liitettyjä edellytyksiä;
b) toinen 40 prosentin suuruinen ennakko maksetaan kuusi kuukautta tämän jälkeen;
c) loput 20 prosenttia maksetaan, kun komissio on saanut ja hyväksynyt rahaston vuosittaisen toimintakertomuksen ja kyseisen vuoden tarkastetun tilinpäätöksen.
Jos toisessa alakohdassa tarkoitetun arvioinnin tuloksena päätellään, ettei rahaston rahoitustarve kyseisenä päivänä oikeuta maksuerän suorittamista, asianomainen maksu jätetään maksamatta, kunnes komissio toteaa, että se on rahaston toimittamien uusien tietojen perusteella perusteltu.
8 artikla
Edellä 1 artiklassa tarkoitetun rahoitustuen edellytyksenä on, että rahastosta voidaan maksaa tuki toimille, jotka saavat tai tulevat saamaan tukea yhteisön rakennerahastosta, ainoastaan, jos toimen saama kokonaisrahoitus on enintään 75 prosenttia sen tukikelpoisista kokonaiskustannuksista sen jälkeen, kun kansainvälisen rahaston 40 prosentin rahoitusosuuteen on lisätty yhteisön rakennerahastoista suoritettava osuus.
9 artikla
Tämä asetus tulee voimaan 1 päivänä tammikuuta 2003.
Sen voimassaolo päättyy 31 päivänä joulukuuta 2004.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä joulukuuta 2002.